Terorizam u kibernetičkom prostoru (1/7/02) - 2002-07-01
Hackeri mogu blokirati gotovo sve – od bankarstva, prometa, vodoopskrbe i komunalnih usluga do oružanih snaga
Američke dužnosnike sve više zabrinjava mogućnost da bi teroristi mogli napasti kompjutorske sustave. Direktor Središnje obavještajne agencije CIA-e George Tenet već je ranije upozorio da zemlja nije zaštićena od takvih napada, koji bi mogli blokirati najraznije aspekte života – od bankarstva i komunalnih usluga do oružanih snaga. Gotovo četiri godine nakon svojeg prvog upozorenja, direktor CIA-e George Tenet nedavno je ponovno rekao Kongresu da nije učinjeno gotovo ništa da bi se ključni dijelovi američke infrastrukture zaštili od terorizma: "Naša zemlja ima infrastruktura, koje bi mogle biti ciljevi napada – od zračnog do željezničkog prometa i vodovodnih sustava. Nažalost, mi još uvijek nismo sustavno razmotrili slabe strane naše infrastrukture, niti smo pronašli načina da je zaštitimo." U međuvremenu, američke obavještajne službe upozoravaju da je nekoliko vlada diljem svijeta već razvilo ili pokušava razviti programe za kibernetsko ratovanje. Ulazeći u nezaštićene web sajtove, hakeri iz inozemstva bi mogli izvoditi neočekivane i anonimne napade. Tako nešto dogodilo se u Meksiku, gdje su pristaše zapatističkih pobunjenika sabotirali web stranice meksičkih financijskih institucija. Prije dvije godine, hakeri su milijunima ljudi diljem svijeta onemogućili pristup popularnim internet sajtovima, kao što su Yahoo, Amazon.com i E-Bay. Međutim, Patrick Grey, stručnjak Centra za sigurnost internet sustava, upozorava da ovi napadi nisu ništa prema napadima koji bi se tek mogli dogoditi: "Jesmo li spremniji nego što smo bili kada je George Tenet prije nekoliko godina iznio svoje upozorenje? U nekim financijskim sektorima jesmo; no što se javne infrastrukture tiče – nismo, samo zbog opće ovisnosti o internetu." Hakerskim napadima izloženo je sve - od vodoopskrbe do prijevoznih sustava i niza drugih važnih usluga. "Sve je to spojeno s internetom, tako da ljudi mogu na daljinu otvarati ili zatvarati brave, mijenjati položaj skretnica i slično" - objašnjava Patrick Grey. Dnevnik citira dužnosnike u tijelima nacionalne sigurnosti, koji kažu da su na prijenosnim računalima pronađenim u bivšim al-Qaidinim uporištima u Afganistanu otkrivene upute za daljinsko upravljanje američkim kontrolnim sustavima i sustavima za izvanredne prilike. "Često čujemo da al-Qaida vjerojatno nema dovoljno tehničkih vještina za takve napade, no na svijetu ima mnogo onih koji ne vole ovu zemlju i sposobni su za tako nešto. Zato mislim da bi teroristi mogli lako naći plaćenike da za njih izvedu kibernetske napade" - smatra gospodin Grey. Ovo je pitanje od ključne važnosti za Savezni istražni ured FBI. Dnevni listovi u Poljskoj prošloga su tjedna javili da vlasti tragaju za hakerom koji je uspio upasti u kompjutore američke agencije za svemirska istraživanja NASE i prouzročiti štetu od milijun dolara.